钦定古今图书集成/理学汇编/学行典/第128卷 > 刘勰新论 > 《各畿省府县古今人物总叙》明·章潢
## 钦定古今图书集成/理学汇编/学行典/第128卷 > 刘勰新论 > 《各畿省府县古今人物总叙》明·章潢

人才固难，而知人尤难，自昔论之矣。然亦论其在当
时所值事势与其建立何如。《孟子》曰：“以友天下之善
士为未足。”又尚论古之人诵其诗，读其书，不知其人
可乎？是以千百世之后，求知于千百世之前而尚友
之也，不愈难哉！虽然，古人已往矣，其心迹已不可掩
矣。公论久定，彬彬然载诸经书史册，犹可考而知也。
但合寰宇之郡邑，地何广也；从开辟以迄今，历年何
多也。是编所录，意在兼收博采，不特忠孝廉节以及
隐逸一节之行，在所必取，虽医卜诗文诸家，苟挺然
自能表见，咸取而录之。至于仪、秦、申、韩，有关于世道
之变者，亦在其中，而古今人物，乃止此也。才之难也
信然哉。於戏！人物一也，能以一行一艺树立于乡闾
闲，已异乎一乡一邑之人也。其中道德功业可法可
传，有以一人当千百人者，有以一人当亿万人者，有
以一人当一世之人者，有以一人当千万世之人者，
人品不齐，学术亦不容不辨，非知之真，安能望其的
而趋之也？然周、孔以一人为万世师，信乎其难知而
难以诣其极矣。要之，取法于吾人性分中，固自有周、
孔在也，宜乎斯人皆周、孔之徒也。况亿人之人、万人
之人、千人之人、百人之人，以至如仪秦之不足筭者总记录之，止如斯而已。则是纵多所遗，而古今大概
已具见之矣。才之难也，一至此哉！是故凡同此人身，
同具此人心，览是编也，宁不惕然省，悚然惧，思为郡
邑增光，而无贻山川羞矣。敢自暴弃乎哉。